Pellegrini, Peter, doterajší predseda NR SR (2016-03-23):
Vážené panie poslankyne, vážení páni poslanci, prosím, aby ste zaujali miesta v rokovacej sále. Zdá sa, že sme tu všetci. Preto, prosím, povstaňme, zaznie štátna hymna Slovenskej republiky. (Hymna Slovenskej republiky.) Vážené panie poslankyne, vážení páni poslanci, poprosím, aby sme si minútou ticha uctili všetky obete včerajších teroristických útokov v Bruseli. (Minúta ticha.) Ďakujem pekne. Vážené panie poslankyne, vážení páni poslanci, vzhľadom na včerajšie udalosti si dovoľujem vás informovať, že som včera v mene nás všetkých, v mene celej Národnej rady Slovenskej republiky, poslal sústrastné telegramy našim partnerským kolegom z obidvoch komôr belgického parlamentu. Aj keď by sa nám dnes mohlo zdať, že naša ustanovujúca schôdza je asi to najdôležitejšie, čo sa v okolí deje, bol by som veľmi rád a chcel by som vás úctivo požiadať, aby sme ako členská krajina Európskej únie aj dôstojným priebehom tejto ustanovujúcej schôdze vyjadrili solidaritu a sústrasť všetkým tým, ktorí prišli o svojich blízkych, pretože stačilo málo a obeťami týchto teroristických útokov mohli byť aj občania Slovenskej republiky. Ďakujem vám veľmi pekne. Na ustanovujúcej schôdzi vítam pána predsedu vlády Slovenskej republiky pána Roberta Fica (potlesk) a vítam aj ostatných členov vlády, ako aj ďalších hostí, ktorí prišli na ustanovujúcu schôdzu Národnej rady. Vitajte! (Potlesk.) Vážené panie poslankyne, vážení páni poslanci, prezident Slovenskej republiky v súlade s príslušnými článkami Ústavy Slovenskej republiky zvolal na dnešný deň ustanovujúcu schôdzu Národnej rady Slovenskej republiky, ktorej poslanci boli zvolení vo voľbách konaných 5. marca 2016. Vážená Národná rada Slovenskej republiky, dámy a páni, ustanovujúca schôdza Národnej rady Slovenskej republiky sa riadi programom, ktorý vyplýva z § 3 až 15 zákona o rokovacom poriadku Národnej rady. Program je uvedený v pozvánke na ustanovujúcu schôdzu. Jej príprave predchádzalo v súlade s rokovacím poriadkom stretnutie a rokovanie predsedov politických strán a politických hnutí zastúpených v Národnej rade. Prvým bodom programu je skladanie sľubu poslancov Národnej rady Slovenskej republiky . Podľa článku 75 ods. 1 Ústavy Slovenskej republiky poslanec skladá na ustanovujúcej schôdzi sľub. Znenie sľubu je uvedené v ústave. Pri skladaní sľubu poslancov budeme postupovať tak, že po verejnom prečítaní textu sľubu poslanec položí pravú ruku na ústavu, povie slovo „sľubujem“ a podá mi ruku. Svojím podpisom potvrdí zloženie sľubu. Ako prvý vykonám sľub ja do rúk doterajšej podpredsedníčky Národnej rady Slovenskej republiky pani Jany Laššákovej. Po mne zložia sľub poslanci, doterajší podpredsedovia Národnej rady, nasledovať budú poslanci, doterajší členovia vlády. Po nich budú skladať sľub postupne poslanci od prvého radu po celej šírke rokovacej sály až po posledný rad. Poslanci, ktorí zložia sľub, sa vždy zaradia na koniec radu, v ktorom majú svoje miesto, s tým, že budú postupovať tak, až zaujmú miesto určené im podľa zasadacieho poriadku. Pani podpredsedníčka Národnej rady pani Jana Laššáková bude postupne uvádzať mená poslancov skladajúcich sľub. Rád by som vás ešte upozornil, že podľa článku 75 ods. 3 ústavy odmietnutie sľubu alebo sľub s výhradou má za následok stratu mandátu. Teraz pristúpime k skladaniu sľubu. Poprosím pani podpredsedníčku Laššákovú. Žiadam prítomných, aby počas celého slávnostného aktu skladania sľubu poslancov stáli. Poprosím teraz pani poslankyňu, pani podpredsedníčku Laššákovú, aby prečítala ústavné znenie sľubu poslanca Národnej rady Slovenskej republiky.